open-index/open-wikipedia-markdown huggingface dataset:
Władysław Kosiniak-Kamysz

**Władysław Marcin Kosiniak-Kamysz** (sündinud 10. augustil 1981 Krakówis) on Poola arst, kohaliku omavalitsuse ametnik ja poliitik, kellel on meditsiiniteaduste doktorikraad; ta on aastast 2015 Poola Rahvapartei esimees. Ta on 13. detsembrist 2023 Poola kaitseminister ja asepeaminister Donald Tuski kolmandas valitsuses. Varem oli ta 18. novembrist 2011 kuni 22. septembrini 2014 Poola töö- ja sotsiaalpoliitika minister Donald Tuski teises valitsuses.

Ta sündis aastal 1981 Krakówis. Ta lõpetas aastal 2006 Jagiełło ülikooli meditsiiniteaduskonna. Aastal 2010 kaitses ta doktoritöö teemal "Seos GTP-1-tsüklohüdrolaasi kodeeriva geeni varieeruvuse ja veresoonte endoteeli funktsiooni vahel II tüüpi suhkurtõvega patsientidel" ning sai meditsiiniteaduste doktori kraadi.
START-2

**START-2** **leping** (strateegilise relvastuse vähendamise leping) oli kahepoolne leping Ameerika Ühendriikide ja Venemaa vahel, mis vähendas ja piiras strateegiliste ründerelvade kasutamist. Sellele kirjutasid alla USA president George H. W. Bush ja Venemaa president Boriss Jeltsin 3. jaanuaril 1993. See keelas ära mitme iseseisva lõhkepeaga (MIRV) maismaa-põhised mandritevahelised ballistilised raketid, mis pidid olema asendatud ühe lõhkepeaga rakettidega.

USA Senat ratifitseeris selle 26. jaanuaril 1996. aastal häältega 87–4. Venemaa ratifitseeris START II lepingu 14. aprillil 2000, seades selle tingimuseks ABM-lepingu säilitamise. Kui USA 13. juunil 2002 ABM-lepingust taganes, taganes Venemaa päev hiljem START-2 lepingust. Seega tehniliselt ei jõustunud START-2 leping kunagi.

Selle asemel jõustus SORT leping, mis vähendas strateegiliste lõhkepeade arvu 1700–2200-ni riigi kohta.

## Vaata ka
* Uus START-leping

## Viited


## Välislingid
* Teave FAS-i veebisaidil
Juhan Tääker

**Juhan Tääker** (9. detsember 1937 Leola talu, Lõhavere küla, Sürgavere vald, Viljandimaa – 30. august 1982) oli eesti agronoom.

Ta lõpetas Olustvere Põllumajandustehnikumi ja 1963 Eesti Põllumajanduse Akadeemia.

Jõgeva rajooni "Leegi" kolhoosi agronoom, 1969. aastani Tartu näidissovhoosi Vorbuse osakonna juhataja, 1969–1975 Koosa sovhoosi direktor, 1975–1980 Tartu rajooni täitevkomitee aseesimees ja põllumajandusvalitsuse juhataja, seejärel kuni surmani Miina Härma nimelise kolhoosi esimees.

NLKP liige alates 1966, orden "Austuse märk", V. I. Lenini juubeli medal.
Austraalia väike-hõbehaigur

**Austraalia väike-hõbehaigur** (*Ardea plumifera*) on haigurlaste sugukonda kuuluv linnuliik.

Austraalia väike-hõbehaigur loeti varem väike-hõbehaigru alamliigiks *Ardea intermedia plumifera*.

## Välimus
Austraalia väike-hõbehaigur on 56–72 cm pikk. Tiibade siruulatus on 105–115 cm. Kaalub 400 g.

Sulestik on valge. Nokk on kollakasoranž või helepruun. Jala alaosa on tumepruun, ülaosa on helepruun, roheline, hall või kollane. Valjasriba on rohekaskollane või kollane. Silmad on kollased.

Pulmarüüs muutuvad nokk, jalad ja silmad punaseks ning valjasriba ereroheliseks.

Noorlinnud on täiskasvanutest veidi kollakamad. Udusulis pojad on valged. Nokk on koorudes kollane ja muutub pruuniks.

## Levik
Levila ulatub Ida-Indoneesiast Uus-Guinea ja Austraaliani.

Elavad soodes, jõgede ja järvede ääres, lammidel ning mangroovides.

## Toitumine
Toituvad peamiselt alla 10 cm pikkustest kaladest, kuid ka konnadest, putukatest, koorikloomadest ja sisalikest.

Toituvad päeval. Tavaliselt toituvad üksi, vahel 15–20-linnulistes parvedes. Toitu otsides seisavad paigal või kõnnivad aeglaselt.

## Pesitsemine
Pesitsevad kolooniates, kus võib olla sadu pesi. Tihti pesitsevad koos teiste haigurlaste, iibislaste ja kormoranlastega. Emaslind ehitab pesa isase toodud okstest ja pilliroost. Nii emas- kui isaslind võivad varastada oksi teistest pesadest. Pesa läbimõõt on 60–80 cm ja sügavus 20–40 cm. Pesa asub tavaliselt 3–6, vahel ka 20 m kõrgusel. Võivad pesitseda puu otsas, võsas või roostikus.

Põhja-Austraalias pesitsevad detsembrist märtsini, Kagu-Austraalias oktoobrist jaanuarini. Kurnas on 3–4 helerohelist muna mõõtmetega 47–49 × 35–40 mm. Mune hauvad mõlemad vanemad 24–27 päeva. Pojad saavad lennuvõimeliseks 40 päeva vanuselt.

## Viited

## Välislingid
Tadžikistani rahvakirjanik

**Tadžikistani rahvakirjanik** (tadžiki keeles: *Нависандаи халқии Тоҷикистон*) on Tadžikistani Vabariigi poolt välja antav aunimetus. 

Tiitli andmist reguleerib Tadžikistani Vabariigi 31. juulil 2001. aastal vastu võetud seaduse paragrahv §20 pealkirjaga "Tadžikistani Vabariigi riiklike autasude kohta".

## Rahvakirjanikud
"Tadžikistani rahvakirjaniku" tiitli on pälvinud näiteks:

* Džalol Ikromi (*Ҷалол Икромӣ*)
* Abdumalik Bahori (*Абдумалик* *Баҳорӣ*)
* Gulruhsor Safieva (*Гулрухсор Сафиева*)
September 2025

**September 2025**, kroonika.

2025. aasta september algas esmaspäeval ja lõppes 30 ööpäeva hiljem teisipäeval.

## [[1. september]]
*Guyanas toimusid presidendi- ja parlamendivalimised. Riigi presidendina valiti ametisse tagasi Irfaan Ali.

## [[3. september]]
*Portugali pealinnas Lissabonis köisraudteel Ascensor da Glória toimunud õnnetuses hukkus 16 inimest.
*Jamaica üldvalimised võitis võimul olev Jamaica Tööpartei. Kolmandat ametiaega jätkab peaministrina Andrew Holness.

## [[7. september]]
*Tai peaministrina astus ametisse Anutin Charnvirakul.

## [[8. september]]
*Norras toimusid parlamendivalimised. Valimised võitis valitsev vasakkoalitsioon.
*Nepalis puhkesid meeleavaldused pärast seda, kui valitsus otsustas keelata mitu populaarset sotsiaalmeediaplatvormi.

## [[9. september]]
*Iisrael ründas Kataris Dohas asuvat Ḩamāsi juhtkonda.
*Nepali peaminister K. P. Sharma Oli astus ametist meeleavalduste tõttu tagasi ning põgenes riigist.
*2025. aasta Vene droonide sissetung Poola

## [[10. september]]
*2025. aasta Vene droonide sissetung Poola: Poola õhuruumi tungis 19 Venemaa drooni, mis tulistati alla.
*USA-s Utah' osariigis Oremi linnas Utah Valley ülikoolis toimunud üritusel tappis tulistaja poliitika- ja noorteaktivisti Charlie Kirki.

## [[11. september]]
*Brasiilia ülemkohus mõistis riigi endise presidendi Jair Bolsonaro süüdi osaluse tõttu sõjaväelise riigipöörde kavandamises ja määras talle 27 aasta pikkuse vanglakaristuse.

## [[29. september]]
*Donald Trumpi Gaza sektori ettepanek 2025. aasta septembris

## Viited
Andreas Forselius

**Andreas Forselius** (31. detsember 1637 Tallinn – 12. jaanuar 1678 Põltsamaa, Liivimaa) oli Liivimaa vaimulik.

Andreas Forselius sündis 1637. aastal Tallinnas, Johann Haquinus Forseliuse ja Anna Falcki peres.

Alustas õpingutega koduõppes ja jätkas Tallinna gümnaasiumis ning Rostocki Ülikoolis (1658).

Ta oli 1661–1678 Põltsamaa koguduse pastor, ka 1671–1678 Tartu praostkonna, 3. osa (Viljandi) praost.

## Isiklikku
Tema isa, Johann Haquinus Forselius oli Tallinna Toomkooli koolmeister-juhataja (rektor), Tallinna linnakooli rektor, Harju-Madise ja Risti koguduse pastor.

Vend Johannes Forselius  (1640–1665) sai 30. juunil 1664 Rostocki Ülikoolis magistriks ja õppis aastal 1665 Uppsala Ülikoolis doktori kraadi omandamiseks ning suri seejärel. Teine vend Bengt Gottfried Forselius  (1660–1688) oli Eesti rahvakooli asutaja. Õemees Gabriel Herlin oli Bengt Gottfriedi kaastööline rahvakoolide asutamisel ning Risti, Harju-Madise, ja Tallinna Rootsi-Mihkli koguduse õpetaja, 

Poeg Anders Forselius oli jurist ja Svea õuekohtu asjaajaja, õepoeg Axel Julius Herlin oli Tallinna Rootsi-Mihkli koguduse abiõpetaja ja Viru-Jaakobi koguduse õpetaja.
## Viited

## Välislingid
*
Dzērvēni

**Dzērvēni** on küla (*mazciems*) Lätis Cēsise piirkonnas Ineši vallas. 

Küla asub valla lääneosas. Dzērvēni jääb valla keskusest Inešist 6,2, endisest piirkonna keskusest Vecpiebalgast 7,2 ja Riiast 135,2 kilomeetri kaugusele.

Asula jääb Vecpiebalga maastikukaitsealale. 

2007. aastal oli külas 7 elanikku.

## Viited
Hyde Park (New Yorgi osariik)

**Hyde Park** on linn Ameerika Ühendriikides New Yorgi osariigis Dutchessi maakonnas. See piirneb Poughkeepsie'st põhja pool Hudsoni jõega. Linn on jagatud neljaks väiksemaks osaks: Hyde Park, East Park, Staatsburg ja Haviland. Hyde Park on tuntud kui Ameerika Ühendriikide 32. presidendi Franklin D. Roosevelti kodulinn.

Hyde Parkis asuvad Ameerika Kulinaariainstituudi (Culinary Institute of America) peahoone ning Franklin D. Roosevelti presidendiraamatukogu ja -muuseum, mis on Ameerika Ühendriikide esimene presidendiraamatukogu.

Hyde Parki rahvaarv oli 2020. aasta Ameerika Ühendriikide rahvaloenduse andmetel 21 021.

## Viited


## Välislingid

* Ametlik veebileht
* Hyde Parki tasuta raamatukogu
Mehrnigori Rustam

**Mehrnigor Rustam** või **Mehrnigori Rustam** (tadžiki keeles: *Меҳрнигори Рустам*, pärsia keeles:مهرنگار رستم) on tadžiki pop laulja. 

## Noorpõlv
Mehrnigor Rustam sündis 14. oktoobril 1994 Hovalingi rajoonis. Mehrnigor alustas laulmist 5-aastaselt ja on tänini osalenud paljudel lauluvõistlustel. 

Ta lõpetas Dušanbe rahvusvahelise kooli 2011. aastal. Ta oli Tadžikistani Talabhudža Sattorovi nimelise Riikliku Konservatooriumi akadeemilise teaduskonna õpilane ja omandas kõrghariduse, olles samal ajal ka Televisiooni ja Raadio Komitee all tegutseva rahvaansambli "Orijo" liige. 

Tema vend Safarmuhammad Rustam on samuti laulja.

## Karjäär
2001. aastal osales ta "Guntšahoi Umed"'i ja 2003. aastal "Oftobak"'i võistlusel, võites esikoha. Hiljem võitis ta Türgis toimunud rahvusvahelisel võistlusel "Yedinci türkçe olimpiyatları" nii kuld-, kui ka hõbemedalid. 2006. aastal võitis ta SRÜ riikide noorte vahel toimunud Delfi mängude võistlusel kaks kuldmedalit - rahvalaulude ja poplaulude kategoorias.

Dušanbes toimus 12 nominatsioonis ja esmakordselt rahvusvahelisel tasandil toimunud võistlus "Jilo-2014". Selle võistluse ühes voorus valiti Mehrnigor Rustam parimaks naislauljaks ja Nobovar Tšanorov parimaks meeslauljaks.

Mehrnigor Rustam võitis "Tamoshow Music Awards — 2017" auhinnagaalal auhinna oma lauluga "Taronaboron". Teisteks kanditaatideks olid lauljad Nigina Amonqulova, Shabnam Surajo, Farzonai Huršed, Džonibeki Murod, Damirbek Olimov. Võistluse aluseks oli YouTube'i vaatamiste ja meeldimiste arv. Selle maineka Tadžikistani muusikaauhinna nimel võistles 45 kandidaati 9 erinevas kategoorias.
Ļavāni

**Ļavāni** on küla (*mazciems*) Lätis Cēsise piirkonnas Ineši vallas.

Küla asub valla idaosas. Seal asuv  Ļavēni keskaegne kalmistu on regionaalse kaitse all.

## Viited
Yriel

**Yriel** on Võrumaalt pärit Eesti proge-''metal'''i ansambel, mis viljeleb moodsat meloodilist progeroki sugemetega raskemuusikat. Bändi asutaja ja kitarrist on Ivo Laanelind.

2020. aastal avaldas bänd oma esimese kuueloolise EP "In Retrospect", millel tegid kaasa ka laulja Kris Kirs ning trummar Tanel Palmroos. EP miksis ja masterdas Risto Virkhausen, kujundas Fengarm.

Laulu "Scattered" muusikavideos tehakse austusavaldus maletaja Paul Keresele.

## Koosseis

* Kris Kirs (vokaal)
* Ivo Laanelind (kitarr)
* Risto Virkhausen (kitarr)
* Margus Traumann (bass)
* Robert Kirk (trummid)

## Diskograafia

#### EP-d

* "In Retrospect" (2020)

### Singlid

* "The Final Crescendo" (2020)
* "Pagan Bishop" (2020)
* "Scattered" (2025)

## Viited
Sadu (ansambel)

**SADU** on Eesti ansambel, kes seob muusikalisi elemente folgist, popist ja maailmamuusikast.

2025. aasta septembris ilmus ansambli SADU debüütalbum "Probleemid paradiisis".

## Koosseis

* Sandra Sillamaa (vokaal, torupill, viled, parmupill)
* Sofia-Liis Liiv (vokaal, viiul)
* Frederik Küüts (kitarr, taustavokaalid)
* Robert Leht (trummid)

## Diskograafia

### Singlid

* "Mustrid" (2025)
* "Nälg" (2025)
* "Luukered" (2025)
* "Igavene" (2025)
* "Uueks hommikul" (2025)

## Tunnustus

* 2026 Eesti Muusikaauhinnad – Aasta Debüütalbum, Aasta Album, Aasta Ansambel
* 2026 Kuldne plaat – Aasta Uustulnuk, Aasta Ansambel, Aasta Album

## Viited
Fort Sumteri lahing

**Fort Sumteri lahing** (inglise keeles *Battle of Fort Sumter*; tuntud ka kui **rünnak Fort Sumterile** või **Fort Sumteri langemine**) oli 12.–13. aprillil 1861 Charlestonis, Lõuna-Carolinas toimunud Fort Sumteri pommitamine Konföderatsiooni vägede poolt. Lahing lõppes maaväe garnisoni alistumisega ning tähistas Ameerika Ühendriikide kodusõja algust.

Pärast Lõuna-Carolina iseseisvumist 20. detsembril 1860 nõudsid osariigi võimud, et USA maavägi lahkuks Charleston Harbori juures asuvatest sõjaväerajatistest. 26. detsembril liikus major Robert Anderson oma väikese üksusega salaja Fort Moultrie'st tugevalt kindlustatud Fort Sumterisse, mis asus saarel ja kontrollis sissepääsu Charleston Harborisse.

USA president James Buchanan üritas Andersonile relvastamata kaubalaeva Star of the Westiga abi saata, kuid see katse nurjus 9. jaanuaril 1861, kui rannikult avati laeva pihta tuli. Laev sai kolm tabamust, kuid need ei tekitanud need tõsist kahju, ent takistasid varude jõudmist Fort Sumterisse. 1861. aasta alguskuudel hakkas olukord Fort Sumteri ümber üha enam meenutama piiramist. Märtsis määrati vastloodud Konföderatsiooni armee esimene kindral, brigaadikindral Pierre Toutant-Beauregard, Charlestonis paiknevate vägede ülemaks. Beauregard asus aktiivselt tugevdama Fort Sumteri ümber asuvaid suurtükipatareisid, mis olid suunatud Fort Sumterile. Kindluses oli olukord järjest raskem, sest nappis nii mehi, toitu kui ka varustust.

4. märtsil 1861 ametisse astunud president Abraham Lincoln teatas Lõuna-Carolina kuberner Francis Wilkinson Pickensile, et plaanib Fort Sumterisse varustust saata, kuid Konföderatsioon esitas seepeale nõudmise Fort Sumter evakueerida, millest Anderson keeldus. 12. aprillil kell 4.30 hommikul avasid Konföderatsiooni suurtükid kindluse pihta tule. Kindlust kaitsvad maaväelased avasid vastutule, kuid see oli kehvemini relvastatud ning pärast 34 tundi kestnud lahingut nõustus major Anderson kindluse evakueerima. Lahingus ei hukkunud kummalgi poolel keegi, kuid alistumistseremoonial hukkus kahuriplahvatuses kaks USA maaväelast.

Pärast Fort Sumteri lahingut kasvas nii Põhjas kui ka Lõunas toetus edasiseks sõjategevuseks. President Lincoln kuulutas mässu mahasurumiseks välja 75 000 vabatahtliku teenistusse kutsumise, mille peale teatasid veel neli lõunaosariiki lahkulöömisest ning liitumisest Konföderatsiooniga. Lahingut peetakse üldiselt Ameerika kodusõja esimeseks lahinguks.

## Viited
Frankotempel

**Frankotempel** (saksa keeles *Franco-Stempel*, inglise keeles *franking stamp*) on postinduses kasutatav tempel või märge, mis kinnitab, et postisaadetise eest on tasu juba makstud ja adressaadil ei ole enam kohustust postimaksu tasuda.

19. sajandil ja 20. sajandi alguses kasutati frankotempliga märke (sageli punast värvi), millega postkontor või saatja masin märgistas kirja või paki – see näitas, et postimaks on tasutud kas sularahas, frankeerimismasina abil või postiettevõtte konto kaudu. Frankotemplid on mõnes mõttes postmarkide alternatiiv, sest nende olemasolu välistas vajaduse marke kleepsutada. Eestis olid frankotemplid kasutusel nii Eesti Vabariigi ajal kui ka hiljem Nõukogude perioodil, eriti asutustes, kus saadeti palju ametlikku posti.

## Vaata ka

* Segafrankeerimine
* Frankeerimismasin
Mariano Matamoros

**Mariano Matamoros y Guridi** (14. august 1770 – 3. veebruar 1814) oli Mehhiko preester ja sõjaväelane, kes osales Mehhiko iseseisvussõjas, võideldes Mehhiko iseseisvuse nimel.

Matamoros võitles iseseisvussõjas esialgu José María Morelose alluvuses, kes märkas tema andekust väejuhina ning edutas ta kindralleitnandiks, mis tegi temast Morelose asetäitja. 1814. aastal langes Matamoros pärast Valladolidi lahingut Hispaania vägede kätte vangi. Morelos proovis Matamorost vabastada, pakkudes tema eest 200 hispaanlasest sõjavangi, kuid koloniaalvõimud keeldusid. Matamoros mõisteti riigireetmise eest surma ning ta hukati Valladolidis (tänapäeva Morelia).

Matamoros on tänapäeval Mehhiko rahvuskangelane ning tema säilmed on México linnas maetud Iseseisvuse Ingli jalamile. Matamorose järgi on Mehhikos nimetatud mitu linna.

## Viited
Bloodfeather

**Bloodfeather** on Tartus tegutsev Eesti *metal*-ansambel. 

2025. aasta 22. oktoobril ilmus nende debüüt-EP, millel on varem singlitena välja antud lood "Neon Nightmare", "Stray" ning "Closer Enemy".

## Koosseis

* Erik Vink (vokaal)
* Benjamin Roomes (kitarr)
* Claude Alt (basskitarr)
* Andres Täht (trummid)

## Diskograafia
**EP** "bloodfeather" (2025)

### Singlid

* "Split" (2019)
* "Stranded" (2019)
* "Carry Me" (2020)
* "Blind Eyes" (2021)
* "Ashes" (2023)
* "Espresso Macchiato" (2025)
* "Neon Nightmare" (2025)
* "Stray" (koos Juni Tenisoniga) (2025)
* "Closer Enemy" (2025)

## Viited


## Välislingid
* Ansambli koduleht
Emma Louise

**Emma Louise Lobb** (sündinud 16. juulil 1991) on Austraalia laulja-laulukirjutaja. Ta sai tuntuks oma 2011. aastal välja antud debüütsingliga "Jungle". Tema kaks stuudioalbumit, "vs Head vs Heart" (2013) ja "Supercry" (2016), on jõudnud ARIA albumite edetabeli 15 parema hulka. 2013. aasta ARIA muusikaauhindade jagamisel oli ta nomineeritud parima naisartisti kategoorias.

## Diskograafia

### Albumid

* "vs Head vs Heart" (2013)
* "Supercry" (2016)
* "Lilac Everything" (2018)
* "Dumb" (koos Flume'iga) (2025)

### EP-d

* "Autumn Tongues" (2008)
* "Full Hearts & Empty Rooms" (2011)

### Singlid

* "Jungle" (2011)
* "1000 Sundowns" (2011)
* "It's Only Natural" (koos Lioriga) (2011)
* "Boy" (2012)
* "My Head Is a Jungle" (koos Wankelmutiga) (2013)
* "Freedom" (2013)
* "Mirrors" (2013)
* "Pontoon" (2013)
* "Underflow" (2015)
* "Talk Baby Talk" (2016)
* "West End Kids" (2016)
* "Illuminate" (2016)
* "Wish You Well" (2018)
* "Mexico" (2018)
* "Falling Apart" (2018)
* "Easy Goodbye" (koos Flume'iga) (2025)
* "Shine, Glow, Glisten" (koos Flume'iga) (2025)
Morten Løkkegaard

**Morten Løkkegaard** (sündinud 20. detsembril 1964 Helsingøris) on Taani ajakirjanik, kommunikatsioonikonsultant, endine telesaatejuht, poliitik ja praegune Euroopa Parlamendi liige.

Ta sündis aastal 1964 Helsingøris. Ta lõpetas aastal 1988 Taani Ajakirjanduskooli. Seejärel töötas ta aasta Jyllands-Postenis. Aastatel 1990–2005 töötas ta Taani Raadios, algul poliitikareporterina, kus ta kajastas muuhulgas tamili põgenike teemat. Aastal 1993 oli ta raamatu "Magtens mænd: En book om Tamil-sagen" ("*Võimumehed: raamat tamili juhtumist*") kaasautor. Aastal 1995 pälvis ta maineka Saksa Marshalli stipendiumi ja viibis Ameerika Ühendriikides. Aastatel 1996–2005 oli ta TV Aviseni stuudiosaatejuht, saate "Søndagsmagasinet" (pühapäevaajakiri) toimetaja ja saatejuht ning juhtis ka poliitilisi saateid, uusaastaüritusi ja meelelahutusprogramme.

Aastast 2005 sai ta iseseisvaks ettevõttega "Løkkegaard Kommunikation", mis oli esimene aasta Jøp, Ove & Myrthu siduspartnerina. Løkkegaard Kommunikation on sellest ajast peale olnud Løkkegaardi alaline baas koos tema poliitilise tegevusega. Aastast 2015 on Løkkegaard Kommunikation sõlminud püsiva koostöö strateegiakonsultandi Claus Bindslevi ja tema ettevõttega Bindslev A/S. Koostöö hõlmab ka DR-i vana kolleegi Søren Kasteri PR-agentuuri Kastersi, samuti EL-i asjatundjat ja Taani Tööstuse Konföderatsiooni EL-i esinduse endist juhti Sinne Conanit ja tema EL-i konsultatsioonifirmat Konsentio – kõik on kogunenud konsultatsioonifirmasse Nørrebros vanas Mejeri Enighedenis.

Ta valiti 2009. aasta Euroopa Parlamendi valimistel Venstre kolmest valitud kandidaadist teisena, kuid teda ei valitud tagasi 2014. aasta Euroopa Parlamendi valimistel, kus 44 010 isiklikku häält olid piisavad vaid esimese varuliikme saamiseks. Kui partei liige Ulla Tørnæs aga astus 29. veebruaril 2016 parlamendist tagasi seoses ametisse nimetamisega Taani ministriks (sai Taani Arengukoostöö ministriks), naasis ta Euroopa Parlamenti. 2019. aasta Euroopa Parlamendi valimistel valiti ta tagasi, nagu ta valiti tagasi ka 2024. aasta Euroopa Parlamendi valimistel. Europarlamendis kuulub ta fraktsiooni *Renew Europe*.
Nourished by Time

**Nourished by Time** (kodanikunimega **Marcus Elliot Brown**) on Ameerika laulja, laulukirjutaja ja plaadiprodutsent. 

Ta tegutseb Marylandi osariigis Baltimore'is. Tema looming põimib lo-fi sündipopi, post-punki ja 1990. aastate alguse R&B-d. Ta saavutas kriitikute tähelepanu oma 2023. aasta debüütalbumiga "Erotic Probiotic 2" ja pälvis kohe ka Pitchforki muusikaajakirja parima uue tulija auhinna.

## Diskograafia
### Albumid
* "Erotic Probiotic 2" (2023)
* "The Passionate Ones" (2025)

### EP-d
* "Catching Chickens" (2024)

### Singlid
* "The Fields" (2023)
* "Hand on Me" (2024)
* "9 2 5" (2025)

## Viited
Guadalupe Victoria

**Guadalupe Victoria** (29. september 1786 – 21. märts 1843), sündinud **José Miguel Ramón Adaucto Fernández y Félix**, oli Mehhiko kindral ja poliitik, kes võitles Mehhiko iseseisvussõjas Hispaania vastu. Pärast 1824. aasta põhiseaduse vastuvõtmist valiti ta Mehhiko Ühendriikide esimeseks presidendiks.

Victoria sündis Nueva Vizcayas (tänapäeva Durango osariigis) ning lõpetas õigusteaduse erialal Colegio de San Ildefonso. Ta ühines iseseisvussõja puhkemisel iseseisvusliikumisega ning teenis kindral José María Morelose vägedes. Ta sai kiiresti üheks tuntumaks iseseisvuse eest võitlevaks kindraliks ning osales paljudes lahingutes. 1817. aastal Victoria väed hülgasid ta ning ta pidi end kuni 1821. aastani varjama. 1821 iseseisvusliikumine taaselustus Vicente Guerrero ja Agustín de Iturbide juhtimisel ning Victoria aitas seejärel taasvallutada Veracruzi.

Pärast keiser Agustín de Iturbide tagandamist ning Esimese Mehhiko Keisririigi vabariigiks muutmist sai Victoriast Mehhiko esimene president. Presidendina lõi ta diplomaatilised suhted Suurbritannia, Ameerika Ühendriikide, Kesk-Ameerika Föderaalse Vabariigi ja Suur-Colombiaga. Victoria käsul saadeti Mehhikost välja kõik seni veel riigis elavad hispaanlased. 1829. aastal andis ta presidendiameti üle Vicente Guerrerole. Guadalupe Victoria jäi 30 aastaks ainsaks Mehhiko presidendiks, kes teenis ametiaja ära täies pikkuses. 

Guadalupe Victoriat peetakse tänapäeval rahvuskangelaseks ning üheks populaarseimaks Mehhiko presidendiks. Tema auks on nimetatud paljud tänavad, koolid, lennujaamad ning linnad, sealhulgas Victoria de Durango ja Ciudad Victoria.

## Viited
Naju

**Naju** (ka *Naju*; ametlikult *Naju-si*, hangulis 나주시, hanjas 羅州市) on linn Lõuna-Korea kirdeosas Lõuna-Jeolla provintsis.

2019. aastal oli linnas 117 445 elanikku.

## Välislingid

*Koduleht
Veisehaigur

**Veisehaigur** (*Ardea ibis*) on haigurlaste sugukonda kuuluv linnuliik.

*[[Ardea coromanda]]* loeti varem veisehaigru alamliigiks *Ardea ibis coromanda*.

## Välimus
Veisehaigur on 46–56 cm pikk. Tiibade siruulatus on 88–96 cm. Kaalub 340–390 g. Isaslind on suurem kui emaslind.

Sulestik on peamiselt valge. Nokk, valjasriba ja silmad on kollased. Jalad on rohelised või mustad. Hundsulestikus on pealael, seljal ja kaela alaosal pikad punakaspruunid suled. Nokk, jalad ja silmad muutuvad punaseks, valjasriba roosaks.

Noorlinnud on valged või veidi hallikad ning nende jalad on tumedat värvi. Udusulis pojad on valged. Nokk on kollane ja veidi allapoole kõver. Jalad võivad olla helepruunid, beežid, kollakas- või oliivirohelised ja on eespoolt tumedamad kui tagant. Silmad on kollased.

## Levik
Veisehaigrud elavad Lõuna-Euroopas, Aafrikas ja Madagaskaril, Ameerikas ulatub nende levila Kanadast Põhja-Tšiili ja Kirde-Argentinani.

Eestis kohati veisehaigrut esimest korda 2018. aastal.

Elavad aasadel, soodes, riisipõldudel ja rohtlates, harva ka mere ääres ja metsades. Peruus Juníni piirkonnas on neid nähtud pesitsemas 4080 m kõrgusel merepinnast.

## Toitumine
Toituvad peamiselt putukatest ja koorikloomadest, kuid ka konnadest, kullestest, limustest, kaladest, sisalikest, väikestest lindudest ja närilistest.

Kesk-Aafrikas käivad metsa- ja rohtlapõlengute juures põgenevaid putukaid söömas.

Toitu otsides kõnnivad suurte imetajate, lindude või traktorite järel. Aafrikas järgnevad kahvripühvlitele, sebradele, elevantidele, ninasarvikutele, kaelkirjakutele, kannadele, vesivohludele ja jaanalindudele. Mujal järgnevad veistele, hirvedele, kapibaaradele, kaamelitele, hobustele, lammastele, kitsedele ja kurgedele.

Toituvad päeval. Tavaliselt toituvad paarikümnelinnulistes parvedes. Kui toitu on rohkem, võib parves olla sadu või isegi tuhandeid linde.

## Pesitsemine
Pesitsevad kolooniates, tihti koos teiste liikidega. Koloonia suurus varieerub mõnest kümnest paari tuhande linnuni, Aafrikas võib koloonias olla kuni 10 000 lindu. Pesitsevad puude otsas, võsas või roostikus. Pesa asub kuni 20 m kõrgusel. Pesa on 40 cm lai ja 12 cm sügav. Emaslind ehitab pesa isase toodud okstest ja pilliroost. Pesa ehitamiseks kulub 4–5 päeva.

Põhja-Ameerikas pesitsevad aprillist maini, Palearktises aprillist juulini, Aafrikas vihmaperioodil või kuiva perioodi alguses. Kurnas on 2–5 valget muna mõõtmetega 40,4–52,1 × 29,8–36,5 mm. Mune hauvad mõlemad vanemad 24 päeva. Pojad saavad lennuvõimeliseks 30 päeva vanuselt.

## Looduslikud vaenlased
Veisehaigru poegi söövad varaanid, varesed, sipelgad, kakud, kotkad, ööhaigrud ja pesukarud.

## Viited

## Välislingid

*
Premonstraadid

**Premonstraadid** ehk **premonstraatlased** ehk **Prémontré ordu** (ladina keeles *Candidus et Canonicus Ordo Praemonstratensis*, lühend **O.Praem.**/**OPraem**), ka **norbertiinid** (nimetus on kasutusel Briti saartel), on 12. sajandil Prantsusmaal asutatud regulaarkanoonikute ordu, mille liikmed järgivad Augustinuse reeglit.

## Kirjeldus
Ordu asutas 1120. aastal Norbert Xantenist (u 1080–1134, kanoniseeriti 1562. aastal ja austatakse pühakuna katoliku kirikus). Ordu esimene klooster asus Laoni lähedal Prémontrés, millest on tuletatud ka ordu nimi. Üsna tegevuse algul tekkis ka ordu naisharu.

Ordureegli kinnitas 1126. aastal paavst Honorius II (ametis 1124–1130). Ordu tegutseb autonoomsete kloostrite ühendusena.

Ordurüü on enamasti valge, võib esineda piirkondlikke erisusi. Premonstraatide vaimsus seab keskmesse liturgilise ja hingehoidliku tegevuse, eriti rõhutatakse pühendumist pühale liturgiale (*Cultus Eucharisticus*) ja neitsi Maarjale (*Cultus Marianus*). Mõnes kloostris on eluviis kontemplatiivsem, mõnes teises väljapoole suunatum.

## Viited

## Välislingid
* Premonstratensian Canons. - Catholic Encyclopedia
* About the Norbertines. - Order of Prémontré
Himno nacional mexicano

**"Himno nacional mexicano"** on Mehhiko riigihümn. 

Hümni sõnad kirjutas luuletaja Francisco González Bocanegra ja muusika lõi Hispaania helilooja Jaime Nunó. Hümni esmaesitus toimus vastaval tseremoonial 15. septembril 1854; siiski ei olnud selle levik ja esitamine ajalooliste asjaolude tõttu laialdane enne 20. sajandi algust ning see sai ametlikuks hümniks alles 1943. aastal. Alates 1984. aasta veebruarist reguleerib selle kasutamist Mehhiko Siseministeerium.

Hümni sõnad viitavad Mehhiko võitudele lahingutes, käsitlevad isamaa kaitset, rahva voorusi ja ohvreid, mida see endast kujutab. Originaalversioonis koosneb hümn kümnest salmist, ja selle esitus kestab veidi üle üheteistkümne ja poole minuti. 1943. aasta dekreet kinnitas ametliku versioonina ainult neli salmi ja refrääni, mille esitamiseks kulub ligi viis minutit ning lisaks kehtestati lühiversioon, mida kasutatakse liputseremooniate ja tsiviil- või sõjaliste tseremooniate ajal, koosnedes esimesest salmist ja refräänist nii alguses kui lõpus (muusikaline kestus umbes poolteist minutit).

## Viited
Cuernavaca

**Cuernavaca** on Mehhikos asuva Morelose osariigi pealinn ja suurim linn.

2020. aastal elas seal 341 029 inimest. Linn asub umbes 65 km föderaalsest pealinnast Méxicost lõunas. Cuernavacat kutsutakse meeldiva kliima tõttu "igavese kevade linnaks". Cuernavacas elab ka suur hulk välismaalasi, sealhulgas suur hulk tudengeid, kes tulevad hispaania keelt õppima.

Cuernavaca on koos Chalcatzingoga tõenäoliselt üks kahest mesoameerika tsivilisatsiooni hällist.

## Vaata ka
*Cuernavaca katedraal

## Viited
Villahermosa

**Villahermosa** on Mehhiko Tabasco osariigi pealinn ja suurim linn. 2020. aasta rahvaloenduse järgi elas linnas 340 060 inimest, samas kui Villahermosa linnastu elanike koguarv oli 833 907. Linna läbib Grijalva jõgi.

Linn asutati 24. juunil 1564 (Ristija Johannese päev, millest tuleneb ka algne nimi) hispaanlase Diego de Quijada poolt. Koloniaalajastul kandis linn nime Villa Hermosa de San Juan Bautista ("Püha Ristija Johannese Ilus Linn"), kuid pärast Mehhiko revolutsiooni jäi kasutusele lihtsalt Villahermosa või Ciudad de Villahermosa.

Linnas leidub rohkelt loodusvarasid ning see toimib sõlmpunktina Mehhiko pealinna ja Kagu-Mehhiko tähtsamate linnade vahel. Villahermosast suunduvad maanteed Cancúni, Méridasse, Campechesse, Oaxacasse, Chetumali ja Ciudad del Carmeni.

## Viited
Kraljevo

**Kraljevo** (serbia kirillitsas Краљево) on linn Serbias, Raška ringkonna halduskeskus. Kraljevo asub Kesk-Serbias ajaloolises Šumadija piirkonnas Ibari jõe ja Zapadna Morava ühinemiskohas, Kragujevacist ligikaudu 37 km lõunaedelas.

13. sajandi alguses asus praeguse Kraljevo kohal Ruda Polja küla. Osmanite riigi võimu alla sattus asula aastatel 1458–1459. 15. sajandist alates oli asula tuntud Karanovaci nime all. Esimese Serbia ülestõusu ajal põletasid türklased 1813. aastal linna peaaegu täielikult maha. Teise Serbia ülestõusu järel vabnes linn Osmanite riigi võimu alt 1819. aastal. 19. sajandil leidis aset linna kiire majanduslik ja kultuuriline areng. Praeguse nime sai Kraljevo 1882. aastal, mil Milan Obrenović krooniti seal Serbia kuningaks. Aastatel 1949–1954 oli linna nimi Rankovićevo.

## Viited
Namwon

**Namwon** (ka *Namwŏn*; ametlikult *Namwon-si*, hangulis 남원시, hanjas 南原市) on linn Lõuna-Korea kirdeosas Põhja-Jeolla provintsis.

2019. aastal oli linnas 79 836 elanikku.

## Välislingid

*Koduleht
Hongkongi-Zhuhai-Macau sild

**Hongkongi-Zhuhai-Macau sild** on 55 km pikkune sild-tunnel süsteem, mis koosneb kolmest vantsillast, merealusest tunnelist ja neljast tehissaarest. Selle ehitamine maksis 18,8 miljardit dollarit ning see on arvestatud püsima 120 aastat. Sild valmis 2018. aastal.

Sild ühendab Hongkongi Macau piirkonnaga ja Zhuhai linnaga üle Pärli Jõe suudme.

## Vaata ka

## Viited
Pikkjalg-kogrits

**Pikkjalg-kogrits** (*Gyromitra venenata*) on kottseente hulka kuuluv seeneliik.

Seen tuvastati DNA-sekveneeringu läbi Eestis aastal 2025 ja anti siis ka eestikeelne nimi.

See erineb kevadkogritsast pikema jala poolest ning kasvab sümbioosis leht-, mitte okaspuudega.

## Välislingid
*
Sten Teppan

**Sten Teppan** (sündinud 3. jaanuaril 1978 Sadalas) on eesti raadioajakirjanik. 

Ta õppis 1986–1993 Sadala Põhikoolis ja seejärel 1993–1996 Põltsamaa Ühisgümnaasiumis, mille lõpetas kuldmedaliga. 1999. aastal asus ta õppima Tartu Ülikooli ajakirjanduse erialale, mille lõpetas 2013. aastal bakalaureusekraadiga. Oli samas 2013–2015 magistriõppes, mille lõpetas *cum laude*.

Aastatel 1997–2000 oli ta Raadio Tartus toimetaja ja saatejuht ning aastatel 1999–2003 ühtlasi Sportnet OÜ-s veebiuudiste toimetaja. Alates 2000. aastast töötab ta Eesti Rahvusringhäälingus, kus ta oli kuni 2013. aastani Raadio 2-s vastutav toimetaja ja saatejuht ning alates 2014. aastast on Vikerraadios (algselt toimetaja ja saatejuht, alates sügisest 2017 muusikajuht).

Aastatel 2001–2012 töötas ta ka Kanal 2-s, kus oli päevatoimetaja-reporter saadetes Uued Uudised ja Reporter.

## Viited
Dəmiraparançay

**Dəmiraparançay** on jõgi Aserbaidžaanis.

See saab alguse Suur-Kaukasuse lõunanõlvalt, umbes 3850 meetri kõrguselt Kurtvedagi mäelt, ning voolab edelasse läbi Qəbələ rajooni keskosa. Jõgi jaguneb allavoolu kaheks haruks: üks suubub Türyançay jõkke ja teine Göyçay jõkke. Mõlemad kuuluvad Kura jõgikonda.

Dəmiraparançay on umbes 69 kilomeetrit pikk ja selle valgla pindala on 569 km².

Suurim jõe ääres paiknev asula on Qəbələ linn.

## Viited
Data Matrix

**Data Matrix** on kahemõõtmeline (2D) vöötkood, mis koosneb valgetest ja mustadest ruutudest. 

See kood võimaldab salvestada teksti või numbrilisi andmeid väga väikesele pinnale. Sümbol on ruudukujuline või ristkülikukujuline ja seda ümbritseb kontrastne raamistik, mis lihtsustab koodi masinloetavust.

## Omadused

* **Andmemaht:** mahutab olenevalt suurusest mõnest kuni mitme tuhande märgini.
* **Kodeering:** andmed esitatakse binaarkoodina, kasutades musta ja valget ruutu.
* **Mõõtmed:** kood võib olla 10×10 kuni 144×144 moodulit (ruutu).
* **Veaparandus:** kasutab Reedi-Solomoni algoritme, mis võimaldavad lugeda koodi isegi siis, kui osa sümbolist on kahjustatud (kuni ~30%).
* **Tihedus:** sobib hästi väga väikestele toodetele märgistamiseks, sest nõuab vähe ruumi.

## Kasutusalad

* Elektroonikatööstus ja komponentide märgistamine;
* meditsiini- ja farmaatsiatooted;
* logistikaketid ja pakendid;
* dokumentide turvamärgisena;
* lennundus- ja autotööstus, kus detailidele trükitakse väikesed vastupidavad koodid.

## Eelised

* Väga väike suurus võrreldes sama info traditsioonilise vöötkoodiga;
* kõrge veaparandusvõime;
* loetav ka vähese kontrasti või osalise kahjustuse korral;
* laialdaselt standardiseeritud (ISO/IEC 16022).

## Puudused

* Vajab spetsiaalset skannerit või mobiilirakendust (tavaline 1D-vöötkoodiluger siin ei tööta) ByteScout.
* Lugemise kiirus võib olla 1D vöötkoodist aeglasem.

## Võrdlus QR-koodiga

* QR-kood on tarbijakeskne, sildistamiseks ja turunduseks (veebilingid, sotsiaalmeedia jm)
* Data Matrix on väiksemas ruumis tihedam ja tugevam veaparanduses – sobib paremini tootmis- ja jälgitavuslahendustesse
Kevade tänav (Tõrva)

**Kevade tänav** on tänav Tõrvas.

Tänava varasemad nimed on Turu tänav, Konstantin Pätsi tänav (?) ja Nõukogude tänav.

Tänaval asub Tõrva raekoda.

## Viited
Frankeerimismasin

**Frankeerimismasin** on seade millega postmarkide käsitsi kinnitamise asemel saab lisada ümbrikutele frankotempli, mida kasutatakse postisaadetiste masspostitamisel.

Seade kannab ümbrikule järgmised maatriksjäljendid:

* kuupäevatempel​
* postikulu väärtus
* ettevõtte (saatja) nimi ja aadress

Kaasaegse frankeerimismasina lisafunktsioonid:

* isekleepuvate etikettide printimine (kuiv- või märgmeetodil)
* automaatne kaalumine ja asjakohaste tasude võtmine

Frankeerimismasina kasutusevõtmise aluseks on lepingu sõlmimine mõne postiteenistus firmaga, mis võimaldab saadetud saadetiste eest arveldamist frankeerimismasina loenduri alusel. Loenduri ühendamine arvutivõrkku võimaldab jälgida saadetava posti mahtu päevas, nädalas või kuus. Täiustatud frankeerimismasinatel on ka sisseehitatud keerukad söötmissüsteemid, ümbrike sisestamine ja liimimisfunktsioonid.
Türyançay

**Türyançay** on jõgi Aserbaidžaanis.

See saab alguse Suur-Kaukasuse lõunanõlvalt, umbes 3680 meetri kõrguselt merepinnast, Qəbələ ja Oğuzi rajoonide piiril. Türyançay suubub Kura jõkke, mis on Aserbaidžaani suurim jõgi.

Jõe pikkus on 180 km, valgla pindala 1840 km².

Suurimad jõe ääres paiknevad asulad on Qəbələ, Oğuz, Agdaş ja Göyçay.

## Viited
Segafrankeerimine

**Segafrankeerimine** tähendab, et kui ühel ümbrikul on postmarke mitmelt riigilt või väljastajalt, või ühel riigil esineb mitu erinevat valuutat.

Kuna peaaegu kõik maailma riigid on kokku leppinud oma posti kättetoimetamises, on haruldane, et oleks vaja kasutada rohkem kui ühe päritoluriigi marke. Näiteks eurodes nomineeritud markide kasutamine koos enne euro kasutuselevõttu kasutusel olnud markidega. 

Sundse segafrankeerimise näide on Austria Anschluss annekteerimine Saksamaa poolt 1938. aastal. Seejärel, mitu kuud, kui Austria marke aktsepteeriti endiselt postikulude tasumiseks, pidid Saksamaale kirjavahetust saatvad austerlased ümbrikule lisaks kleepima Saksa marke.

Sellised kehtivad segafrankeerimised on haruldased ja kollektsionääride seas kõrgelt hinnatud.
Paavo Aitio

**Paavo Johannes Aitio** (14. juuli 1918 Turu – 1. juuni 1989 Turu) oli Soome poliitik, kes oli aastatel 1951–1977 Soome Rahvademokraatliku Liidu (SKDL) parlamendiliige, minister kahes valitsuses ning 1977–1985 Turu ja Pori lääni kuberner.

Tema lapsepõlv möödus Turus Nummi linnaosas. Noores eas tegi ta kiiret karjääri Turus asuvas G. E. Nylundi masinatehases, kus sai jooksupoisina alustanult lõpuks filiaalijuhatajaks.

Poliitikasse astus ta pärast Jätkusõda sotsiaaldemokraadina. 1945. aastal valiti ta Turu linnavolikokku ja -valitsusse. Järgmisel aastal liitus ta aga Soome Rahvademokraatliku Liiduga, algul Soome Sotsialistliku Ühtsusparteiga ja 1948. aastal Soome Kommunistliku Parteiga. Ta töötas kogu karjääri peamiselt Soome Rahvademokraatlikus Liidus, seega oli Soome Kommunistliku Partei liikmesus ilmselt vaid formaalsus, mis pani aluse tema poliitilisele karjäärile. 1951. aastal valiti ta Eduskunna liikmeks. Ta juhtis Soome Rahvademokraatliku Liidu volikogu aastatel 1955–1979. 1959. aastal sai temast pärast Toivo Kujala surma Eduskunna asespiiker, presiidiumisse jäi ta 1968. aastani. Ta oli ka presidendivalimistel valijameheks 1950., 1956. ja 1968. aasta valimistel.

1960. aastatel oli ta valimistel saadud häälte arvu põhjal üks Soome Rahvademokraatliku Liidu populaarsemaid poliitikuid, mistõttu Soome Kommunistlik Partei andis talle reformisuunas rohkem ideoloogilist vabadust kui paljudele teistele. Ta oli Soome Rahvademokraatliku Liidu kandidaat 1962. aasta presidendivalimistel ja 1968. aasta valimistel sai ta Urho Kekkoneni valimisesindajana ligi 21 000 häält. Alates 1964. aastast hakkas ta koostööd tegema Soome Sotsiaaldemokraatliku Partei liikme Väinö Leskineni ja Maaliitu kuuluva Arvo Korsimoga, mis viis lõpuks rahvarinde valitsuse moodustamiseni pärast vasakpoolsete võitu 1966. aasta valimistel. Aitio ei liitunud veel selle valitsusega, kuid asus juhtima Rahvademokraatliku Liidu eduskunnarühma.

22. märtsist 1968 kuni 14. maini 1970 oli ta Mauno Koivisto esimeses valitsuses Soome transpordi- ja avalike tööde minister (ametinimetus muudeti 1. märtsil 1970 transpordiministriks). 30. novembrist 1975 kuni 29. septembrini 1976 oli ta Martti Miettuneni teises valitsuses Soome tööminister, viimases valitsuses oli tema poliitiline sekretär Jorma Hentilä. 1970. aastatel üritasid vasakpoolsed temast mitu korda Eduskunna spiikri teha, kuid parlamendi kodanlik enamus hääletas alati teiseks aseesimeheks Rahvusliku Koonderakonna liikme, kuigi Soome Rahvademokraatliku Liit oli aastatel 1972–1979 suuruselt teine ja Rahvuslik Koonderakond alles neljas partei.

Aastatel 1977–1985 oli ta Turu ja Pori lääni kuberner.

Aitio oli alates 1980. aastast Turu Ülikooli politoloogia audoktor ja 1988. aastal tunnustati teda ministri tiitliga.

## Isiklikku
Tema vanemad olid puusepp Johannes Aitio ja Saima Elvira Rinne. Ta oli 1945. aastast abielus Irja Maria Kankarega, neil sündis kaks tütart.
Jõulusõim

**Jõulusõim** on Uues testamendis vahendatud Kristuse sündimise loo kujutamine inimeste, inglite ja loomade skulptuuride kompositsiooniga, mille keskmes on vastsündinud Kristus sõimes. Jõulusõim seatakse kirikus või kiriku lähedal üles enamasti advendiajal ja seda täiendatakse skulptuuridega pühadetsükli jooksul.

Jõulusõim on katoliiklik traditsioon, kuid uuemal ajal on jõulusõimesid seatud üles ka luteri kirikutes, sealhulgas Eestis. 

## Kirjeldus
Kompositsiooni keskmes on Kristus vastsündinuna loomade sõime tehtud asemel. Sellest elemendist ongi *[[pars pro toto]]* põhimõttel tuletatud terve kolmemõõtmelise kompositsiooni nimetus. Sõime ääres on Maarja ja Joosep. Enamasti on nende ümber ja kohal  osaliselt avatud laudahoone või koobas (viimatinimetatu on seotud idakiriku traditsiooniga), kus Kristus pärimuse järgi sündis, ja sageli ümbritseb seda stseeni makett maastikust, mis peab kujutama Petlemma ümbrust selle sündmuse ajal. Maastik ja figuurid ei pruugi olla kujutatud ajalooliselt tõepäraste idamaiste tunnustega, vaid võivad kujutada kohalike kirikuskäijate kodumaad. Nii võib maastik sarnaneda Alpidele, Provence'ile või Itaaliale omase maastikuga. 

Jõulusõimes võivad olla üksnes Jeesus, Maarja ja Joosep lauta või koobast kujutavas taustas, inglid ja karjased vaid mõne üksiku kujuna lihtsamate sõimede puhul, kuid suuremad ja keerukamad jõulusõimed võivad kujutada paljusid stseene jõululoost alates advendist kuni kolmekuningapäevani, sageli on neis sõimedes lisaks piiblis mainitud peategelastele paigutatud ümbritsevasse maastikku arvukalt olmelisi kõrvaltegelasi, igast seisusest inimesi ja eri loomi piirkonna igapäevaelust.

Jõulude ajal võib jõulusõimi leida kirikutes, kogudusehoonetes, koolides, poodide vaateakendel. Jõulusõimede tegemine jõulukaunistusena kodudes on turismi kasvu tõttu muutunud tavalisemaks: paljud sõimed pärinevad katoliku traditsiooniga maadest nagu Itaalia, Hispaania või Ladina-Ameerika. Sõimekujusid müüakse komplektidena ja üksikult, nii et neid saab pikema aja jooksul koguda. Figuurid võivad olla valmistatud puidust, paberimassist, vatist, savist, kipsist, tekstiilist või paberist.

## Ajaloost
On teada, et juba kõrg- ja hiliskeskajal kasutati skulptuurigruppe ja lavastusi pühakirja ilmestamiseks. Ühe arvamuse kohaselt algatas jõulusõime traditsiooni Assisi Franciscus, kes 1223. aastal taaslavastas jõulusõime stseeni inimtegelastega, et tuletada inimestele meelde jõulupühade usulist tähendust. Hiljem tekkis komme kasutada jõulusõimede kujundamisel nukkusid või kujukesi.

Esimene tänapäevases tähenduses arvatakse olevat jõulustseeni figuuridest seade, mille jesuiidid 1562. aastal seadsid oma kirikusse Prahas. Eriti vastureformatsiooni ajal kasutasid ja arendasid jõulusõime jesuiitide, serviitide ja frantsisklaste ordud.

## Viited

## Välislingid
*  A. Riistan. Jõulusõim. - Teekäija, 12/2009
* K. Raie. Jõulusõimede traditsioon ja jõulusõimed Tallinna vanalinnas. - Kolleegium
Ago Kalde

**Ago Kalde** (29. detsember 1945 – 21. august 2025) oli eesti võrkpallur, võrkpallitreener ja sporditegelane.

Ta lõpetas 1964. aastal Tallinna 10. keskkooli ja 1969. aastal Tallinna Pedagoogilise Instituudi kehakultuuriteaduskonna. Võrkpalliga alustas Kalde 1961. aastal Ivar Andrelleri treeningurühmas.

Sportlaskarjääri jooksul mängis ta aastatel 1964–1969 Tallinna Pedagoogilise Instituudi meeskonnas ning 1969–1971 Tallinna Kalevis. 1971. aastal tuli ta Eesti meistriks ja võitis Eesti karika nii 1969. kui ka 1971. aastal.

Pärast mängijakarjääri tegutses Kalde aastatel 1971–1977 võrkpallitreenerina Tallinna Kalevis. Ta juhendas Eesti naiskonda 1971. ja 1975. aasta rahvaste spartakiaadidel ning 1977. aasta üleliidulistel noorsoomängudel. Samuti treenis ta Kalevi ja Flora naiskondi Eesti ja Nõukogude Liidu meistrivõistlustel.

Aastatel 1977–1984 oli Kalde Kalevi Tallinna linnanõukogu esimees ning seejärel, 1984–1989, Kalevi Spordihalli direktor. Aastatel 1989–2000 töötas ta Tallinna Linnahalli direktorina ning 2004–2018 OÜ TTÜ Sport tegevdirektorina.

Ta kuulus aktiivselt spordijuhtimisse: tegutses 1982–1992 ja 1996–2002 Kalevi presiidiumi ja juhatuse liikmena ning oli aastatel 1989–1991 ka Eesti Võrkpalliföderatsiooni presiidiumi liige.

## Tunnustus
*1984 – Kalevi auliige

## Viited

## Välislingid
*
Egretta

***Egretta*** on haigurlaste sugukonda kuuluv lindude perekond.

Perekonda kuulub 13 liiki:
*ameerika siidhaigur (*Egretta thula*)
*hiina siidhaigur (*Egretta eulophotes*)
*madagaskari siidhaigur (*Egretta dimorpha*)
*mudahaigur (*Egretta tricolor*)
*nõgihaigur (*Egretta ardesiaca*)
*rifi-siidhaigur (*Egretta sacra*)
*punakurk-haigur (*Egretta vinaceigula*)
*rand-siidhaigur (*Egretta gularis*)
*siidhaigur (*Egretta garzetta*)
*sinihaigur (*Egretta caerulea*)
*tantsuhaigur (*Egretta rufescens*)
*valgekael-haigur (*Egretta picata*)
*valgepõsk-haigur (*Egretta novaehollandiae*)

Siidhaigur on Eestis eksikülaline.

## Viited
Anton Taamal

**Anton Taamal** (ka Thamal, Tamla; 22. jaanuar 1912 Gatšina – 2. oktoober 1992 Tallinn) oli Eesti laevakapten, leiutaja ja ehtekunstnik.

Sündinud Peterburis eesti-vene segaperekonda, jõudis ta pärast Vabadussõja lõppu esmakordselt Eestisse, kus ema leidis koha vene keele õpetajana, ent tehasetöölisest isal oli raskusi püsiva töökoha leidmisega ning ta suri vanglas pärast korduvat süüdimõistmist erinevates korrarikkumistes. Isa vangistuse tõttu nime Tamlast Taamaliks muutnud Anton asus pärast gümnaasiumi lõpetamist õppima Riigi Tööstuskoolis, kust siirdus tööle laevamehaanikuna. 

Teise maailmasõja ajal elas Taamal Vladivostokis ja tõenäoliselt töötas sealses sadamas. Pärast Eestisse naasmist 1950ndate alguses alustas kaptenina kalatraaleritel Riiklikus Kalapüügi Trustis, mis muutis hiljem nime ENSV Heeringapüügivalitsusesks (vt Eesti Kalatööstus). Taamal elas samal tänaval ja sõbrunes kirjanik Hans Leberechtiga, kelle romaanis „Kaptenid“ esineva insener Kopli tegelaskuju prototüübina on nähtud Taamalit, kes on mitme nõukogude aegse leiutise autor. Neist on tootmisse läinud mh nõukogude SRT tüüpi kalatraaleri jaoks loodud survepress (1958) traalvõrgu puhastamiseks. Lühikene abielu (1953–1955) Leningradi baleriini Irina Snežnajaga lahutati Taamali „amoraalse ja nõukogude kodanikule ebasobiva käitumise tõttu“. 

Taamali disainitud ja valmistatud terasest, keraamikast ja klaashelmestest käsitööehteid, peamiselt meeste kaela- ja käekeesid, müüdi kuuekümnendate lõpu hipiliikumise ajal Londonis, peamiselt Soho kunstikauplustes. 
Plymouthi sadamas järjekordse partii üleandmisel pidasid julgeolekuorganid Taamali kinni  ning pärast süüdistusi ebaseaduslikus spekulatsioonis pensioneerus ta 1972. aastal tootmiskoondisest Ookean. Tõenäolisest õnnestus tal vangistust ja karmimat karistust vältida suhete tõttu partei kõrgema juhtkonnaga. Elu lõpuni elas Taamal tagasitõmbunult Mustamäel.
Flume

**Harley Edward Streten** (sündinud 5. november 1991), esinejanimega **Flume**, on Austraalia muusik, DJ ja plaadiprodutsent. Teda peetakse *future bass*'i pioneeriks, kes aitas žanrit populariseerida. Tema  debüütalbum "Flume", mis ilmus 2012. aastal sai palju positiivset tagasisidet, jõudes ARIA albumite edetabeli tippu ning saades Austraalias topeltplaatina-staatuse.

## Diskograafia

### Albumid

* "Flume" (2012)
* "Skin" (2016)
* "Palaces" (2022)
* "Dumb" (koos Emma Louise'ga) (2025)

### EP-d

* "Lockjaw" (koos Chet Fakeriga) (2013)
* "Skin Companion EP 1" (2016)
* "Skin Companion EP 2" (2017)
* "Quits" (koos Reo Craguniga) (2019)
* "We Live In a Society" (koos JPEGMafiaga) (2025)

### Singlid

* "Sleepless" (koos Anthony for Cleopatraga) (2011)
* "On Top" (koos T.Shirtiga) (2012)
* "Sleepless" (koos Jezzabell Doraniga) (2012)
* "Holdin On" (2012)
* "Drop the Game" (koos Chet Fakeriga) (2013)
* "Some Minds" (koos Andrew Wyattiga) (2015)
* "Never Be like You" (koos Kaiga) (2016)
* "Smoke & Retribution" (koos Vince Staplesi ja Kučkaga) (2016)
* "Say It" (koos Tove Lo'ga) (2016)
* "Hyperreal" (koos Kučkaga) (2017)
* "Friends" (koos Reo Craguniga) (2019)
* "Let You Know" (koos London Grammariga) (2019)
* "Rushing Back" (koos Vera Blue'ga) (2019)
* "The Difference" (koos Toro y Moiga) (2020)
* "Say Nothing" (koos May-aga) (2022)
* "Sirens" (koos Caroline Polachekiga) (2022)
* "Escape" (koos Quiet Bisoni ja Kučkaga) (2022)
* "Palaces" (koos Damon Albarniga) (2022)
* "Hollow" (koos Emma Louise'ga) (2022)
* "Slugger 1.4 (2014 Export.WAV)" (2022)
* "Silent Assassin" (koos Tkay Maidzaga) (2023)
* "Track 1" (koos JPEGMafiaga) (2025)
* "It It Real?" (koos JPEGMafia ja Ravyn Lenae'ga) (2025)
* "Easy Goodbye" (koos Emma Louise'ga) (2025)
* "Shine, Glow, Glisten" (koos Emma Louise'ga) (2025)

## Viited